# Traffic Sports International

Traffic Sports International és una companyia dedicada a la gestió d'esdeveniments esportius i a la intermediació i compravenda de jugadors professionals de futbol. Des de les Illes Verges Britàniques, operava com a filial de Traffic Group, l'empresa de màrqueting esportiu fundada per J. Hawilla, l'empresari, mort l'any 2018, que va ser conegut com l'amo del futbol brasiler. El maig de 2015, va ser acusada pel Departament de Justícia dels Estats Units de corrupció en el denominat Cas Fifagate. Traffic Sports International va admetre la seva culpabilitat, va acceptar col·laborar amb la justícia i va pactar tancar la seva activitat empresarial. El març de 2019, va ser condemnada a pagar una multa de 500.000 US$.

## Fifagate

El 12 de desembre de 2014, J. Hawilla, que estava sent investigat per l'FBI, va confessar haver comès diversos delictes de corrupció, va declarar que pagar suborns era necessari per aconseguir que Traffic s'adjudiqués contractes amb diverses organitzacions del futbol i va admetre que des de l'any 1991 ho estava fent regularment. Hawilla va acordar amb la justícia nord-americana retornar més de 150 milions de dòlars, acceptar un pla per a la venda de les seves accions a Traffic i cooperar com a informador de la justícia nord-americana per a destapar més casos de corrupció.
El 27 de maig de 2015, en el marc de les investigacions dutes a terme per la fiscalia de Nova York en el conegut com a Cas Fifagate, van ser detinguts set dirigents de la FIFA a l'Hotel Baur au Lac de Zúric (Suïssa) on s'allotjaven per assistir al 65è congrés de la Fifa. Les informacions facilitades per J. Hawilla i per Chuck Blazer, exsecretari general de la Confederació del Nord, Centreamèrica i el Carib de Futbol Associació (CONCACAF), van ser decisives per completar amb èxit l'operació. Simultàniament, una altra operació d'escorcoll es va realitzar a la seu de la Concacaf a Miami.
Traffic Sports USA, Traffic Sports International i 18 persones van estar involucrades en la primera fase d'aquest afer de corrupció conegut com a Cas Fifagate. Quatre eren informadors que havien admès prèviament la seva culpabilitat. Un dels detinguts era el president de Traffic Sports USA, el nord-americà d'origen costa-riqueny, Aaron Davidson.
El 18 de març de 2019, la jutge del districte de Brooklyn, Pamela K. Chen, va fixar per a Traffic Sports USA i Traffic Sports International una multa de 500.000 US$ a cadascuna. Ambdues empreses ja havien accedit prèviament a tancar la seva activitat empresarial com a part de l'acord reconeixent la seva culpabilitat.

## Referències

* ↑ Benites, Afonso. «El ‘dueño’ del fútbol brasileño que destapó la corrupción de la FIFA» (en castellà). El País, 29-05-2015. [Consulta: 23 març 2019].
* ↑ «The United States Attorney Charges» (pdf) (en anglès). The US Department of Justice, 27-05-2015. [Consulta: 2 maig 2019].
* ↑ «Nine FIFA Officials and Five Corporate Executives Indicted for Racketeering Conspiracy and Corruption» (en anglès). The US Department of Justice, 27-05-2015. [Consulta: 23 març 2019].
* ↑ «Multan a firma de marketing por caso de corrupción en FIFA» (en castellà). El Economista (México), 18-03-2019. [Consulta: 23 març 2019].
* ↑ «Sports Marketing Bribery Schemes» (en anglès). The US Department of Justice. [Consulta: 2 maig 2019].
* ↑ Viola, Daniel Roberto. «El fundador de Traffic confiesa el pago de sobornos a dirigentes de la FIFA» (en castellà). iusport, 22-10-2015. [Consulta: 23 març 2019].
* ↑ «Los "arrepentidos-delatores" del caso FIFA» (en castellà). iusport, 27-05-2015. [Consulta: 23 març 2019].
* ↑ «EEUU imputa a 14 miembros de la FIFA y allana sede de la CONCACAF en Miami» (en castellà). La Nación (Paraguay), 27-05-2015. [Consulta: 23 març 2019].
* ↑ «Detenen set dirigents de la FIFA per corrupció a Zuric». CCMA, 27-05-2019. [Consulta: 23 març 2019].
* ↑ Carlin, John. «FIFA: ONG i niu de lladres» (en castellà). El País, 01-06-2015. [Consulta: 23 març 2019].
* ↑ «Victim Statement and Request for Restitution» (pdf) (en anglès). Attorneys for FIFA, 15-03-2016. [Consulta: 22 juny 2020].
* ↑ «Hijo de tico envuelto en escándalo FIFA» (en castellà). Diario Extra (Costa Rica), 01-06-2015. [Consulta: 23 març 2019].
* ↑ «Aaron Davidson, el empresario con raíces ticas que habría pagado los sobornos de Traffic a Eduardo Li» (en castellà). Evergol, 19-10-2016.
* ↑ «Traffic agency fined $1m in Fifa corruption case» (en anglès). SportBusiness, 19-03-2019. [Consulta: 23 març 2019].

## Vegeu també

* International Sport and Leisure
* Bonus Sports Marketing